গর্জন যতটা হল বর্ষণ ততটা হল না। উপ-নির্বাচনে খালিই রয়ে গেল গেরুয়া শিবিরের ঝুলি। কৃষ্ণগঞ্জে দ্বিতীয় স্থান পেলেও বনগাঁয় মর্যাদার লড়াইয়ে তিন নম্বরেই সন্তুষ্ট থাকতে হল বিজেপিকে। দুই কেন্দ্রে পদ্মের যতটুকু বাড়বৃদ্ধি হয়েছে তার সবটাই প্রায় বাম ভোটে থাবা বসিয়ে। পরিসংখ্যান বলছে উপ-নির্বাচনেও বামেদের রক্তক্ষরণ অব্যাহত। তাদের ভোট যতটা কমেছে প্রায় ততটাই বেড়েছে বিজেপির ভোট।
 ওয়েব ডেস্ক: গর্জন যতটা হল বর্ষণ ততটা হল না। উপ-নির্বাচনে খালিই রয়ে গেল গেরুয়া শিবিরের ঝুলি। কৃষ্ণগঞ্জে দ্বিতীয় স্থান পেলেও বনগাঁয় মর্যাদার লড়াইয়ে তিন নম্বরেই সন্তুষ্ট থাকতে হল বিজেপিকে। দুই কেন্দ্রে পদ্মের যতটুকু বাড়বৃদ্ধি হয়েছে তার সবটাই প্রায় বাম ভোটে থাবা বসিয়ে। পরিসংখ্যান বলছে উপ-নির্বাচনেও বামেদের রক্তক্ষরণ অব্যাহত। তাদের ভোট যতটা কমেছে প্রায় ততটাই বেড়েছে বিজেপির ভোট। বিধানসভায় এক থেকে দুই। লোকসভায় দুই থেকে তিন। উপ-নির্বাচনে এটাই ছিল বিজেপির টার্গেট। ফল বেরোতে দেখা গেল টার্গেট ছুঁতে ব্যর্থ হয়েছে তারা। যদিও, দুই কেন্দ্রেই ভোট বেড়েছে বিজেপির। ২০১৪ লোকসভা ভোটের তুলনায় বনগাঁয় ৬৯ হাজার বা ৬ শতাংশের কাছাকাছি ভোট বেড়েছে বিজেপির। বামেদের ভোট কমেছে ৭৬ হাজারের বেশি যা শতাংশের হিসাবে প্রায় সাড়ে পাঁচ। একইসঙ্গে, দুই কেন্দ্রে তৃণমূলের ভোট প্রায় অটুট থাকায় এটা বলাই যায়, বামেদের ভোট কেটেই নিজেদের ভোট বাড়িয়েছে বিজেপি। কিন্তু, গত লোকসভা ভোটের মতোই শাসকদলের ভোটব্যাঙ্কে তারা থাবা বসাতে পারেনি। ফলে প্রশ্নটা উঠছেই। শাসকদলের ভোটে হাত দিতে না পেরে কী ভাবে বাংলা দখলের স্বপ্ন দেখছে বিজেপি? বিজেপির জবাব, রাজ্যে তাদের অগ্রগতি অব্যাহত। বনগাঁয় মর্যাদার লড়াইয়ে গতবারের মতোই দ্বিতীয় স্থান ধরে রাখতে পেরেছে বামেরা। কিন্তু, বিজেপি তাদের ঘাড়ে নিঃশ্বাস ফেলছে। আর, কৃষ্ণগঞ্জে তো পদ্ম ছাপিয়েই গেছে বামেদের। ফলে, বাম শিবিরে চিন্তা আরও বাড়ছে। পঞ্চায়েত, লোকসভা ভোটের ধারা বজায় রেখে উপ-নির্বাচনেও হু-হু করে তাদের ভোট কমেছে। শাসক দলের বিরুদ্ধে জোর প্রচার সত্ত্বেও বামেরা যে ভোটারদের আস্থা ফেরাতে পারেনি, বনগাঁ-কৃষ্ণগঞ্জের ফল তারই প্রমাণ। বাম শিবিরেই এখন প্রশ্ন, ২০১৬ বিধানসভা ভোটে প্রধান বিরোধী দলের মর্যাদা কি ধরে রাখতে পারবে তারা? ভোটের আগে বিজেপি নেতারা যতটা গর্জালেন ফল বেরনোর পর দেখা গেল ততটা বর্ষাণোর ক্ষমতা তাঁদের নেই। আর হাজার চেষ্টা করেও বামেরা নিজেদের শক্তিক্ষয় ঠেকাতে পারছেন না। ফলে, আসন্ন পুরভোটে তৃণমূলেরই অ্যাডভান্টেজ বলে মনে করছে রাজনৈতিক মহল।